Hjørring Kommune er den kommune, der topper listen over, hvor meget de må hæve skatten. Økonomi- og indenrigsministeriet har givet 14 kommuner lov til at hæve skatten, og Hjørring ligger langt over de andre kommuner i forhold til, hvad de har fået lov til at hæve skatten med. Hjørring Kommune har fået lov til at hæve skatten for 41,6 millioner men havde søgt om lov til mere end det dobbelte, nemlig 87 millioner kroner. Alligevel er Hjørring Kommunes borgmester, Arne Boelt (S), dog godt tilfreds med beløbet: - Det kan vi kun være godt tilfredse med. Især når man kigger på, hvor lidt de andre kommuner har fået lov til at hæve skatten med, og når man også ser, at Frederikshavn Kommune slet ikke har fået lov til at hæve skatten, så kan vi ikke andet end at være glade for det her, siger han. Han tilføjer, at han selvfølgelig ikke er glad for, at der overhovedet er behov for, at kommunen skal sætte skatten op, men han er dog godt tilfreds med, at Økonomi - og Indenrigsministeriet anerkender, at kommunens økonomiske situation er så slem, at der er brug for en håndsrækning.
Med skattestigninger for 41,6 millioner kroner er Hjørring Kommune den kommune, der får lov til at hæve skatten mest.